Bann fermye i rod fason pour adres zot problenm\nRankont avek bann fermye yer kot sant kominoter Roche Caiman\nSa rankont, ki ti fer yer bomaten dan sant kominoter Roche Caiman, ti dirize par vis-tyermenn lasosyasyon fermye, Msye Garry Coopoosamy.\nParmi bann envite kot sa rankont ti sekreter prensipal dan Departman Lenvestisman ek Resours Natirel Michel Nalletamby e sef egzekitif Lazans Lagrikiltir Antoine-Marie Moustache.\nTou bann fermye ti annan en kantite konsern ki zot ti met devan e parmi ti sekirite alimanter nasyonal ki zot dir pe ganny menase akoz lenportasyon; kou prodiksyon lokal ki pe kontinyen monte ; mank sipor ek lasistans pour fermye letan dezas koze par gro lapli ; lasirans pour fermye ki pa ankor vin en realite ; korperativ fermye ki pa pe fonksyonn byen, parmi plizyer lezot problenm.\nSerten fermye ti demande ki gouvernman i revwar son polisi vizavi lagrikiltir pour protez sekirite alimanter nasyonal ek bann pti prodikter lokal.\nEn fermye ti fer remarke ki bann fermye i sa group dimoun ki travay dir e ki byen debrouye e i ti a swete ki gouvernman i donn sa kominote fermye lokal plis sipor e revwar zot sityasyon vi ki bokou zot i bezwen led pour sirviv e kontinyen reste dan prodiksyon.\nEn lot fermye ti fer remarke ki dan bann lepok kriz ekonomik avan ki liberalizasyon ti rantre, fermye lokal ti pe prodwi 80 % lavyann poul lo marse lokal me ki ozordi sa i nepli leka. I dir ki menm si i konpran ki ozordi sa lendistri in liberalize i kwar i devret annan enpe plis volonte ek zefor lo lapar gouvernman pour protez bann prodikter lokal parey dan lezot pei.\nLo son kote, Msye Nalletamby i dir ki gouvernman in toultan siport lagrikiltir e ankouraz prodiksyon lokal sankwa pa ti pou neseser annan en lazans lagrikiltir e lezot teknisyen ek travayer dan domenn lagrikiltir pour anmenn devlopman pli modern dan sa lendistri.\nI ti fer remarke ki desizyon pour fer en korperativ pour bann fermye ti fer ansanm avek fermye zot menm alor sa korperativ ansanm avek bann fermye i bezwen rod meyer fason pour adres konsern bann fermye.\nBann fermye zot ekspekte zwenn ankor tre prosennman avek tou bann responsab korperativ ek lasosyasyon fermye.


Zenn i ralye pour selebre lape\nMadanm Van Der Westhuizen ek Msye Ah-Weng pe adres lafoul …\nParmi bann envite kot sa aktivite, organize par Konsey Nasyonal pour Lazenes, ti Prezidan Larepiblik James Michel, serten minis ek lezot o zofisye gouvernman, e osi bokou zenn sorti partou atraver pei.\nAvan seremoni ti demare, tou dimoun ti obzerv en minit silans an siny lape.\nSeremoni louvertir ti deswit apre konmans avek en reflesyon fer par Robert Ah-Weng, ki ti koz lo lape ek son sinifikasyon.\n… lafoul Sanmdi\n«Mesaz prensipal se ki pour konstrir lape dan nou sosyete nou bezwen tou dabor par konstrir lape dan nou bann sitwayen Seselwa, savedir sak endividi i bezwen fer en zefor pour li kapab annan lape a lenteryer limenm,» i ti dir.\n«Savedir, fodre sak dimoun i annan lape dan son lespri, dan son panse, santiman anver nou menm e anver lezot, lape dan nou bann aksyon ek relasyon, lape dan lakour e dan landrwa travay, alors i enportan realize ki nou pa pou kapab konstri lape san ki nou annan e etabli lape endividyel.»\nDan son diskour pour sa lokazyon, sef egzekitif Konsey Nasyonal pour Lazenes Vicky Van Der Westhuizen ti dir ki lape pa vedir en landrwa kot napa tapaz, kot napa konfli ouswa napa dispit.\n«Lape i al pli lwen ki sa. Kantmenm otour ou i annan tansyon ek disansyon, konman en endividi ou annan sa abilite pour reste kalm dan ou leker. Lape i osi enkli sekirite, respe pour dignite sak dimoun. Lape i vedir fraternite ki egziste dan lakominote ki fer nou viv dan larmoni konman bann vre frer ek ser,» i ti dir.\n«Lape i en skill ki nou aprann. I en prosesis ki ariv gradyelman, e i en prosesis ki formidab. Zis parey nou ansenny nou bann zanfan ki mannyer pour lir, ekrir, desinen e konte, nou bezwen osi edik zot lo lape.\nPli boner e pli vit ki nou aprann viv lape, i pli an bonn sante pour nou tou.»\nMadanm Van Der Westhuizen ti osi koz lo ki mannyer nou devret promot lape, an konmansman avek nou menm.\n«Letan nou pa ofans nou frer ek ser, nou pe promot lape. Letan nou ed nou kanmarad ki pli feb e vilnerab avek en bon konsey, nou pe promot lape.\nAnnou konman bann zenn aprann fer lape avek nou menm, ki sa bann siny lerozyon lape i disparet dan nou pti pei Sesel,» i ti dir.\nTou dimoun ki ti la ti apre atrap lanmen e sant en sanson lo lape, e osi larg en gran kantite balon blan dan lezer.\nApre sa zes pour lape, seremoni ofisyel ti terminen e lazournen ti kontinyen avek diferan animasyon, aktivite sportif ek lezot ankor.


Order Paper for Sittings of Tuesday 2nd & Wednesday 3rd April 2019 – The National Assembly of Seychelles\nHome » Order Papers » Order Paper for Sittings of Tuesday 2nd & Wednesday 3rd April 2019\nSittings of Tuesday 2nd and Wednesday 3rd April, 2019 at 9 a.m.\nEski Minis pour Lapes i kapab dir avek sa Lasanble ki mezir son Minister i annan anplas pour koup labi dan sistenm konsesyon karbiran pou peser e akoz ki i pe pran en kantite letan pou bann peser ganny ranbourse zot larzan?\nChurchill Gill- Member for Baie Ste Anne\nEski Minis I kapab esplik sa Lasanble:\na) kan eski Sa konsesyon SR8.00 lo sak lit karbiran pou bann peser i devret ganny peye dan konbyen dele letan apre ki dokiman inn ganny met avek lotorite lapes.\nHon. Sandy Arrisol – Member for St Louis\nAnvi konzesyon dan Bazar Sir Selwyn Selwyn Clark e osi pour rezon lizyenn ki plan redevlopman ki Minister Lagrikiltir i annan pour sa bazar?\nEski Minis pour Lagrikiltir i kapab dir avek sa Lasanble kan ki renovasyon lo labatwar lavyann rouz lo Praslin pou demare?\nEski Minis I kapab donn detay sa Lasanble ki plan son Minister anba Master Plan Lagrikiltir pou rezourd bann problenm lenfrastriktir tel ki pon ek semen pou bann fermye Des Arpents e Port Launay?\nEski Minis I kapab dir ek sa Lasanble anvi ki napa bokou prodikter livestock dan rezyon Port Glaud parey lontan, ki son Minister pe fer pou:-\nAnkouraz e relans fermye dan sa sekter?\nKi incentive ou Minister pe vinn avek pou ankouraz sa bann fermye ki deza antre dan sa sekter?\nHon Francois Adelaide – Member for Baie Lazare\nAvek sa ka resan kot en desarz ti koul dan semen e dan lanvironnman Baie Lazare, presizeman dan rezyon Dezer. Eski Minis konsernen I kapab donn sa Lasanble detay lo ki vreman problenm ki pe arive ki nou pe souvann fwa war sa bann desarz pe koule partou lo semen e dan bann sours delo dan sa rezyon spesifik.\nKisisa vreman sa bann desarz?\nVi ki I annan kat Minister ki enplike direkteman avek sa sityasyon, eski zot tou zot kapab donn en kontrandi lo, ki zot in fer respektivman pour deal avek sa evantyalite ki vreman inakseptab?\nEski ti annan okenn kondisyon swa regilasyon spesifik ki sa lenvestiser ti bezwen respekte vizavi sa landrwa vi ki I lo en latet montanny e antoure par bann sours delo potab?\nEski tou le kat Minister I satisfe ki sa lenvestiser I vreman an konformite avek son plan devlopman la dan letan aktyel?\n– Permet aksyon vit avan ler lezot lasans konsernen I arive;\nLasanble Nasyonal i demann Gouvernman pou met an plas en servis avek tou lenfrastriktir e lekipman neseser kot Lopital Baie Ste Anne, Praslin, spesyalman en servis Fizyoterapi e reabilitasyon, pour bann pasyan Praslin e Zil Pros ki soufer avek latak laservel e osi aksidan e malady ki afekte zot mouvman.


Rekonstri miray zerizalenm apre ki zot ti prizonnyen Babilonn | Zistwar Labib\nLanprizonnman an Babilonn ziska rekonstriksyon miray Zerizalenm\nLetan ki zot ti an Babilonn konman prizonnyen, lafwa bann Izraelit ti ganny teste plizyer fwa. Sadrak, Mesak ek Abednego ti ganny zete dan en four dife, me Bondye ti retir zot vivan. Plitar, apre ki Babilonn ti’n ganny defet par bann Med ek Pers, Danyel ti ganny zete dan en trou kot ti annan bann lyon, me Bondye ti sov li osi.\nFinalman, lerwa Pers, Siris ti liber bann Izraelit. Zot ti retourn dan zot pei zis 70 an apre ki zot ti’n ganny anmennen konman prizonnyen an Babilonn. Kan zot ti ariv Zerizalenm premye keksoz ki zot ti fer se ki zot ti konmans konstri tanp Zeova. Toutfwa, zot bann lennmi pa ti tarde pour aret zot travay. Ti pran zot 22 an pour fini konstri tanp.\nApre nou pou aprann konsernan vwayaz ki Ezra ti fer pour retourn Zerizalenm pour anbelir tanp. Sa ti 47 an apre ki tanp ti’n fini ganny konstri. Trez an plitar, apre vwayaz Ezra, Neemya ti ede pour rekonstrir miray Zerizalenm. Dan sa senkyenm parti nou pou vwar listwar pour 152 lannen.\nDAN SA SEKSYON\nZot pa ti oule salye\nEski Bondye pour sov sa trwa zenn garson dan four dife?\nLekritir lo miray\nDanyel i eksplike ki sa bann let i vedir.\nDanyel i ganny santans lanmor, me eski i ti kapab evit sa?\nPep Bondye Ti Kit Babilonn\nLerwa Siris sorti Pers ti akonplir en profesi ler i ti atak Babilonn, e la I akonplir en lot.\nAnnan konfyans dan Zeova\nBann Izraelit i kas lalwa zonm pour obei Bondye. Eski Bondye ti beni zot?\nMordekai ek Ester\nLarenn Vasti ti zoli, me kantmenm sa Lerwa Asweris ti ranplas li avek Ester son nouvo larenn. Akoz?\nLer zot pe rekonstri sa miray, bann travayer i bezwen gard zot parol e pare lizour konman aswar.\nParti 5—Lanprizonnman an Babilonn ziska rekonstriksyon miray Zerizalenm


Biografi: Bann leser i vin bann vre ser spirityel | Felisa ek Araceli Fernández\nLIFE STORY Bann leser i vin bann vre ser spirityel\nLIR AN Afrikaans Aukan Baoule Batak (Karo) Batak (Toba) Biak Bislama Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Javanese Kabiye Karen (S'gaw) Kazakh Kikaonde Kikongo Kiluba Kisi Kisonge Kongo Kreol Seselwa Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe (North Central) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nBann leser i vin bann vre ser spirityel\nRakonte par Felisa ek Araceli Fernández\nOZORDI mon annan 91 an e mon ankor rapel bann parol ki mon pti ser Araceli ti dir mwan en bann letan pase. I ti kriy avek mwan dan lakoler e dir: “Aret koz avek mwan. Mon pa oule tann nanryen ankor lo ou larelizyon mwan. I fatig mon latet sa. Mon pa kontan ou!” Sa bann parol ti bles mwan en kantite. Me zis parey Eklezyast 7:8 i dir, “vomye lafen en keksoz ki son konmansman.”—Felisa.\nFelisa: Mon’n grandi dan en fanmir pov Lespanny. Mon fanmir ti Katolik e nou ti vreman relizye. Anfet, 13 dimoun dan mon fanmir ti swa pret ouswa bann ki travay pour legliz. Manman mon kouzen ti en pret e ansenyan dan en lekol Katolik. Apre ki i ti mor, Lepap John Paul II ti onor li par dir ki i ti en sen. Mon papa ti en forzron e mon manman li i ti travay dan bann plantasyon. I ti annan wit nou an tou e mwan ki ti pli vye.\nLer mon ti annan 12 an, lager sivil ti deklare Lespanny. Apre lager, mon papa ti ganny mete dan prizon akoz gouvernman pa ti kontan son bann nide politik. I ti difisil pour mon manman ganny ase manze pour donn nou tou. Alor i ti anvoy mon trwa pti ser Araceli, Lauri ek Ramoni pour al reste avek bann leser dan en kouvan dan lavil Bilbao. Laba, mon bann ser ti pou ganny ase manze.\nAraceli: Sa letan mon ti annan 14 an, Lauri ti annan 12 an e Ramoni ti annan 10 an. Nou ti mank nou fanmir en kantite. Dan kouvan, nou ti fer louvraz netwayaz. De-z-an pli tar, bann leser ti anvoy nou Zaragoza, dan en pli gran kouvan pour bann dimoun aze. Nou ti bezwen travay dir pour netway lakwizin e nou ti fatige.\nFelisa: Ler mon bann ser ti ganny anvoye dan sa kouvan Zaragoza, mon manman ek mon tonton, ki ti sa pret dan nou rezyon, ti deside pour anvoy mwan osi laba. Zot pa ti anvi mon vwar en garson ki ti dakor avek mwan. Mon ti kontan pour al pas letan dan en kouvan akoz mon ti kontan Bondye. Mon ti al legliz toulezour e mon ti menm anvi vin en misyonner Katolik parey mon kouzin Lafrik.\nGos: Kouvan Zaragoza, Lespanny; drwat: tradiksyon Labib Nácar-Colunga\nMe dan kouvan mon ti santi ki mon pa ti kapab fer en ta keksoz ki mon ti anvi. Bann leser pa ti ankouraz mwan pour al servi Bondye dan en lot pei parey mon ti a kontan. Alor enn an pli tar, mon ti retourn kot mwan e pran swen avek mon tonton ki ti pret. Mon ti netway son lakaz e tou le swar nou ti servi saple pour fer lapriyer. Mon ti osi kontan aranz bann fler dan legliz e abiy bann stati Mari ek lezot sen.\nAraceli: Ler mon ti Zaragoza, mon ti fer bann premye ve pour vin en leser. Apre sa bann leser ti deside separ mwan avek mon bann ser. Alor zot ti anvoy mwan dan en kouvan Madrid e Lauri li i ti ganny anvoye en kouvan Valencia. Ramoni li i ti reste Zaragoza. Ler mon ti Madrid mon ti fer bann dezyenm ve pour vin en leser. Bokou dimoun ti vin reste dan kouvan, tel parey bann etidyan ek bann aze. Alor i ti annan bokou travay pour fer. Mwan mon ti travay dan lopital kouvan.\nMon ti enpasyan pour konmans viv konman en leser. Mon ti krwar nou ti pou pas bokou letan pour lir e aprann Labib. Me mon ti dezapwente. Personn pa ti servi Labib, ni menm koz lo Bondye oubyen Zezi. Mon ti aprann en pti pe langaz Laten, etidye lavi bann sen Katolik e ador Mari. Me laplipar ditan nou ti zis travay dir.\nMon ti konmans santi mwan strese e enkyet. Mon ti santi ki mon ti devret pe ganny larzan pour ed mon fanmir, dan plas travay dan en kouvan pour fer lezot dimoun vin ris. Mon ti koz avek sa leser ki ti ansarz lo sa ki ti pe trakas mwan e dir li ki mon ti anvi kite. Me i ti tak mwan dan en kaso. I ti krwar sa ti pou fer mwan reste.\nApre sa, zot ti larg mwan, me ler zot ti realize ki mon ti ankor anvi aret travay dan kouvan, zot ti tak mwan dan kaso ankor. Apre trwa fwa ki zot ti’n tak mwan, zot ti dir mwan ki mon ti kapab kite si mon ti ekri sa: “Mon pe kite akoz mon prefere ador Satan dan plas Bondye.” Mon ti soke. Mon ti vreman anvi ale, me zanmen mon ti pou ekri sa ki zot ti’n demann mwan. Finalman, mon ti dir zot ki mon anvi koz avek en pret e mon ti rakont li tou sa ki ti’n arive. I ti ganny permisyon avek levek pour reanvoy mwan kouvan Zaragoza. Detrwa mwan pli tar, mon ti ganny permisyon pour kite. Pa bokou letan apre, Lauri ek Ramoni osi ti kit kouvan.\nEN LIV KI TI DIVIZ NOU\nFelisa: En pe letan pli tar, mon ti marye e al reste Cantabria, en provens Lespanny. Mon ti kontinyen al lanmes regilyerman. En zour Dimans dan legliz, sa pret ti kriy avek lakoler, “Get sa liv!” I ti montre nou sa liv The Truth That Leads to Eternal Life. I ti dir, “Si en dimoun in donn ou enn sa liv, donn mwan oubyen zet li!”\nMon ti napa enn sa liv, me mon ti anvi enn. Detrwa zour pli tar, de madanm ti pas kot mwan. Zot ti bann Temwen Zeova e zot ti donn mwan sa liv. Mon ti lir li sa menm zour swar. Ler sa de madanm ti retournen, zot ti demann mwan si mon ti anvi etidye Labib e mon ti dir zot wi.\nSa liv Truth\nMon ti toultan anvi fer plezir Bondye. Mon ti aprann laverite lo Zeova e mon ti konmans kontan li en kantite. Mon ti anvi koz avek tou dimoun lo li. Mon ti batize an 1973. Ler mon ti kapab, mon ti esey koz avek mon fanmir lo laverite. Me mon fanmir, espesyalman mon ser Araceli, ti ensiste ki sa ki mon krwar ladan ti fo.\nAraceli: Vi ki mon ti’n telman pas martir dan kouvan, mon ti ankoler e mon pa ti satisfe avek mon larelizyon. Malgre tousala, mon ti kontinyen al lanmes dan Dimans e mon ti priy avek saple toulezour. Mon ti ankor anvi konpran Labib e mon ti demann Bondye led. Apre, Felisa ti koz avek mwan lo sa ki i ti’n aprann. I ti sitan eksite konsernan sa ki i ti krwar ki mon ti krwar i ti fol. Mon pa ti dakor avek sa ki i ti pe dir.\nPli tar, mon ti retourn Madrid pour travay e apre mon ti marye. Diran bann lannen, mon ti remarke ki dimoun ki ti al lanmes regilyerman pa ti vreman viv dapre bann lansennyman Zezi. Alor mon ti aret al lanmes. Mon ti nepli krwar dan bann sen oubyen dan lanfer dife e mon pa ti krwar ki en pret i kapab pardonn pese. Mon ti menm zet tou mon bann zidol. Mon pa ti konnen si sa ki mon ti pe fer ti byen. Mon ti dezapwente, me mon ti kontinyen priy Bondye: “Mon anvi konn ou. Ed mwan!” Mon rapel ki bann Temwen Zeova ti tap mon laport plizyer fwa, me mon pa ti zanmen ouver laport. Mon ti napa konfyans dan okenn larelizyon.\nMon ser Lauri ti pe reste Lafrans e Ramoni ti pe reste Lespanny. Apepre lannen 1980, zot ti konmans etidye Labib avek Temwen Zeova. Mon ti asire ki, zis parey Felisa, zot pa ti realize ki zot ti pe aprann en bann mansonz. Pli tar, mon ti zwenn Angelines, enn mon vwazen e nou ti vin de bon zanmi. Li osi i ti en Temwen Zeova. Plizyer fwa Angelines ek son msye ti demann mwan si mon ti a kontan etidye Labib avek zot. Zot ti realize ki menm si mon ti dir ki mon pa ti enterese avek larelizyon, mon ti vreman anvi konn Labib. Finalman, mon ti dir zot: “Ale, mon ava etidye avek ou mwan, me si zis mon kapab servi mon prop Labib!” Mon ti annan tradiksyon Labib Nácar-Colunga.\nFINALMAN LABIB I FER NOU INI\nFelisa: Ler mon ti batize an 1973, i ti annan apepre 70 Temwen an Santander, ki kapital Cantabria. Nou ti bezwen vwayaz lwen pour pres avek tou dimoun dan sa plizyer santenn vilaz dan sa provens. Alor nou ti pran bis e ler nou ti ariv kot en vilaz nou ti pran loto pour al vizit lezot vilaz.\nDiran bann lannen, mon ti etidye Labib avek bokou dimoun e 11 parmi zot ti batize. Laplipar dimoun ki mon ti etidye avek ti Katolik. Mon ti bezwen pran pasyans avek zot. Zis parey mwan, zot ti bezwen letan pour realize ki sa ki zot ti krwar ti fo. Mon ti konnen ki zis Labib ek lespri sen Zeova ki kapab ed en dimoun sanz son fason panse e konpran laverite. (Ebre 4:12) Mon msye Bienvenido, ki ti en zofisye lapolis avan, ti batize an 1979 e mon manman ti konmans etidye Labib pa bokou letan avan i mor.\nAraceli: Ler mon ti konmans etidye Labib avek Temwen Zeova, mon ti santi ki mon pa ti kapab tro krwar zot. Me avek letan, mon ti nepli santi koumsa. Bann Temwen pa ti zis ansenny Labib me zot ti osi obei son bann lansennyman. Mon lafwa dan Zeova ek Labib ti konmans vin for e mon ti santi mwan pli ere. Serten mon bann vwazen ti remark sa sanzman e zot ti dir mwan, “Araceli, kontinyen lo sa semen ki ou’n pran!”\nMon rapel mon ti priye, “Zeova, mersi pour pa abandonn mwan e ki ou’n donn mwan sitan bokou loportinite pour ganny sa ki mon ti pe rode, setadir, vre konnesans sorti dan Labib.” Mon ti osi demann mon ser Felisa pour pardonn mwan pour sa bann move parol ki mon ti’n dir li. Depi sa letan, dan plas argimante avek kanmarad, nou ti kontan koz lo Labib. Mon ti batize an 1989 a laz 61 an.\nFelisa: Ozordi mon annan 91 an. Mon msye in mor e mon pa kapab fer en kantite parey avan. Me mon ankor lir Labib sak zour e mon al renyon ek predikasyon ler mon kapab.\nAraceli: Mon kontan koz lo Zeova avek bann pret ek leser ki mon zwenn, petet akoz mon ti en leser. Mon’n ganny bann bon konversasyon avek detrwa zot e bokou zot in pran bann liv ek magazin. Mon ankor rapel ki ti arive avek en pret. Apre ki mon ti koz avek li detrwa fwa, i ti dakor avek sa ki mon ti pe dir. Apre i ti dir mwan: “Me kote mon kapab ale sa laz ki mon’n arive? Ki bann dimoun dan mon parwas ek mon fanmir ti pou dir?” Mon ti reponn: “Me ki Bondye pou dir?” I ti realize ki mon ti annan rezon e mon ti kapab vwar son sagrinasyon. Me i paret ki i ti napa sa kouraz pour li sanze.\nZanmen mon pou bliye ler mon msye ti dir mwan ki i anvi vin renyon avek mwan. I ti annan plis ki 80 an ler i ti vin son premye renyon e apre sa i pa ti zanmen mank en renyon. I ti etidye Labib e konmans prese. Mon annan bann bon souvenir avek li dan predikasyon. I ti mor de mwan avan i ti sipoze batize.\nFelisa: Ler mon ti konmans servi Zeova, mon trwa pti ser ti opoz mwan. Me pli tar, zot osi zot ti aksepte laverite. Sa ti vreman enn parmi bann pli bon moman dan mon lavi. Apre sa, nou ti kontan pas letan ansanm e koz lo nou Bondye Zeova ek son Parol. A lafen defen, nou tou nou ti pe ador Zeova. *\n^ par. 29 Araceli i annan 87 an, Felisa i annan 91 an e Ramoni i annan 83 an. Zot ankor pe servi Zeova fidelman. Lauri ti mor an 1990 e li osi i ti reste fidel avek Zeova.